再寄
作者：張耒
朝代：宋

paragraphs: 宛丘之別今五年，汴上留連纔一日。
殘生飄泊客東南，憂患侵陵心若失。
先生神貌獨宛然，但覺巖巖瘦而實。
有如霜露入秋山，掃除繁蔚峰巒出。
自言近讀養生書，頗學仙人餌芝朮。
披尋圖訣得茯苓，云是松間千歲物。
屑而爲食可不饑，功成在久非倉卒。
上侔金石免毒裂，下比草木爲强崛。
涓涓潄納白玉津，鍊以真元納之骨。
神仙自是人不知，豈爲難求廢其術。
我聞公說心獨嗟，欲問太虛窮恍惚。
奈何不使被金朱，乃俾枯槁思巖窟。
又觀世事不可常，倚伏誰能定於一。
終身軒冕亦何頼，况有朝升而暮黜。
何如端坐養形骸，壽考康寧無夭屈。
乃知豈即非良圖，却笑兒曹嗜糠籺。
青衫弟子昔受經，賦分羈窮少倫匹。
自知無命作公卿，頗亦有心窮老佛。
但思飽暖願即已，妄意功名心實不。
終期策杖從公遊，更乞靈丸救衰疾。